กรมการเมืองพรรคแรงงานเกาหลี

ในประเทศเกาหลีเหนือ **กรมการเมืองคณะกรรมการกลางพรรคแรงงานเกาหลี** (WPK) หรือเรียกอย่างย่อว่า **กรมการเมือง** เดิมเรียกว่า **คณะกรรมการการเมือง** (ค.ศ. 1946–61) เป็นองค์กรที่มีอำนาจตัดสินใจสูงสุดในพรรครัฐบาลระหว่างการประชุมของคณะกรรมการกลาง มาตรา 25 ของกฎบัตรพรรคระบุว่า "กรมการเมืองแห่งคณะกรรมการกลางพรรคและคณะกรรมาธิการสามัญประจำจะจัดระเบียบและชี้นำงานทั้งหมดของพรรคในนามของคณะกรรมการกลางพรรคระหว่างการประชุมเต็มคณะ กรมการเมืองแห่งคณะกรรมการกลางพรรคจะต้องประชุมอย่างน้อยเดือนละครั้ง" กรมการเมืองได้รับการเลือกตั้งโดยคณะกรรมการกลางพรรคแรงงานเกาหลี

## ประวัติศาสตร์
กระทั่งเดือนเมษายน ค.ศ. 1956 กรมการเมืองเคยเป็นที่รู้จักในชื่อสภาการเมือง หลังคิม อิล-ซ็องจัดตั้งระบบการปกครองแบบรวมศูนย์ในทศวรรษ 1960 กรมการเมืองได้เปลี่ยนจากองค์กรที่ทำหน้าที่ตัดสินใจและสามารถอภิปรายนโยบายได้กลายเป็นเพียงองค์กรตรายาง สมาชิกคนสำคัญบางคนหายตัวไปโดยไม่มีคำอธิบาย รายล่าสุดคือคิม ดง-กยูใน ค.ศ. 1977 สมาชิกกรมการเมืองในสมัยคิม อิล-ซ็องและคิม จ็อง-อิลไม่มีฐานอำนาจแข็งแกร่งและต้องพึ่งพาผู้นำพรรคสำหรับตำแหน่งของพวกเขา ด้วยเหตุนี้ กรมการเมืองจึงกลายเป็นผู้รับใช้ที่จงรักภักดีของผู้นำพรรค

คณะกรรมาธิการสามัญประจำกรมการเมือง (Politburo Standing Committee - PSC) ของพรรคแรงงานเกาหลีก่อตั้งขึ้นในการประชุมใหญ่ครั้งที่ 6 ใน ค.ศ. 1980 และกลายเป็นองค์กรสูงสุดของพรรคแรงงานเกาหลีเมื่อกรมการเมืองและคณะกรรมการกลางไม่ได้อยู่ในสมัยประชุม หลังการเสียชีวิตของโอ จิน-อูใน ค.ศ. 1995 คิม จ็อง-อิลยังคงเป็นสมาชิกเพียงคนเดียวของคณะกรรมาธิการสามัญฯ ที่ยังมีชีวิตอยู่ โดยอีกสี่คน (คิม อิล-ซ็อง, คิม อิล, โอ จิน-อู และรี จ็อง-อก) เสียชีวิตขณะดำรงตำแหน่ง ระหว่างการเสียชีวิตของโอ จิน-อูและการประชุมครั้งที่ 3 ไม่มีรายงานบ่งชี้ว่าคิม จ็อง-อิลหรือผู้นำพรรคส่วนกลางกำลังวางแผนปรับปรุงองค์ประกอบของคณะกรรมาธิการสามัญฯ

เช่นเดียวกับคณะกรรมการกลาง กรมการเมืองเองก็ไม่ได้มีการเคลื่อนไหวมากนักตลอดช่วงการปกครองของคิม จ็อง-อิล อย่างไรก็ตาม ในการประชุมครั้งที่ 3 ก็มีการเลือกตั้งสมาชิกกรมการเมืองชุดใหม่ แม้ผู้สังเกตการณ์ชาวต่างชาติจำนวนมากจะเชื่อว่านี่จะเป็นการเปลี่ยนแปลงสู่คนรุ่นใหม่ แต่ก็ไม่ได้เป็นเช่นนั้น สมาชิกที่อายุน้อยที่สุดมีอายุ 53 ปี และอายุเฉลี่ยอยู่ที่ 74 ปี (โดยมี 12 คนที่มีอายุเกิน 80 ปี) สมาชิกใหม่ส่วนใหญ่เป็นผู้ช่วยของคิม จ็อง-อิลหรือเป็นสมาชิกในตระกูลคิม คิม คย็อง-ฮี (น้องสาวของคิม จ็อง-อิล) และชัง ซ็อง-แท็ก (สามีของคิม คย็อง-ฮี) ได้รับแต่งตั้งเป็นสมาชิกเต็มตัวและสมาชิกสำรองตามลำดับ ผู้ใกล้ชิดหลายคนของชังได้รับเลือกตั้งเป็นสมาชิกสำรอง รวมถึงชู ซัง-ซ็อง (รัฐมนตรีว่าการกระทรวงความมั่นคงประชาชน), อู ดง-ชุก (รองผู้อำนวยการกรมความมั่นคงแห่งรัฐหมายเลขหนึ่ง) และชเว รยง-แฮ (เลขาธิการฝ่ายกิจการทหาร) พัก จ็อง-ซู (รองหัวหน้ากรมองค์การและชี้นำหมายเลขหนึ่ง) ผู้มีบทบาทสำคัญในการผลักดันการสืบทอดอำนาจของคิม จ็อง-อึน ได้รับแต่งตั้งเป็นสมาชิกสำรอง สมาชิกใหม่ส่วนใหญ่เป็นสมาชิกคณะรัฐมนตรี เจ้าหน้าที่กองทัพ เลขาธิการพรรคหรือเจ้าหน้าที่จากหน่วยงานความมั่นคง สมาชิกสิบคนจากคณะกรรมการป้องกันประเทศและรองนายกรัฐมนตรีสามคนได้รับแต่งตั้งให้เข้าสู่กรมการเมือง  ผู้เชี่ยวชาญด้านเศรษฐกิจชั้นนำ (เช่น ฮง ซ็อก-ย็องและแท จ็อง-ซู) และผู้เชี่ยวชาญด้านการต่างประเทศ (เช่น คัง ซ็อก-จู, คิม ย็อง-อิลและคิม ยัง-ก็อน) ได้รับแต่งตั้งเป็นสมาชิก ในการประชุมครั้งที่ 4 สมาชิกกรมการเมืองหนึ่งในสามถูกปลดจากตำแหน่งโดยเป็นการเกษียณอายุและการไล่ออกที่ไม่ได้มีการประกาศล่วงหน้า ชัง ซ็อง-แท็ก, พัก โด-ชุน และจอมพล คิม จ็อง-กัก ได้รับการเลื่อนตำแหน่งจากสมาชิกสำรองเป็นสมาชิกเต็มตัว ฮย็อน ช็อล-แฮ, คิม ว็อน-ฮงและอี มย็อง-ซู ซึ่งทั้งหมดเป็นสมาชิกคณะกรรมการการทหารกลาง ได้รับแต่งตั้งเป็นสมาชิกเต็มตัวของกรมการเมือง ควัก บ็อม-กี, โอ กุก-รย็อล, โร ดู-ช็อล, อี บย็อง-ซัมและโช ย็อน-จุนได้รับเลือกตั้งเป็นสมาชิกสำรอง

## หน้าที่
อย่างเป็นทางการ กรมการเมืองมีหน้าที่รับผิดชอบการดำเนินกิจกรรมต่าง ๆ รวมถึงการตัดสินใจในประเด็นสำคัญระหว่างการประชุมเต็มคณะของคณะกรรมการกลางและควรมีการประชุมเดือนละครั้ง สมาชิกประกอบด้วยผู้นำคนสำคัญของรัฐและกองทัพ เช่น นายกรัฐมนตรีและรองประธานคณะกรรมการกิจการแห่งรัฐ

องค์กรภายในของกรมการเมืองคือคณะผู้บริหารสูงสุด (Presidium) (เดิมชื่อคณะกรรมาธิการสามัญ) ซึ่งมาจากการเลือกตั้งโดยคณะกรรมการกลางพรรคแรงงานเกาหลี มีหน้าที่รับผิดชอบงานประจำวันของพรรค โดยปกติประกอบด้วยผู้นำสูงสุดและสมาชิกอีกสี่คน ในทางปฏิบัติแล้ว คณะผู้บริหารสูงสุดถือเป็นองค์กรสูงสุดทั้งในพรรคและในประเทศ และการตัดสินใจของคณะผู้บริหารสูงสุดนั้นมีผลบังคับใช้ตามกฎหมายโดยพฤตินัย

## สมาชิกปัจจุบัน

ณ พฤษภาคม ค.ศ. 2024 กรมการเมืองประกอบด้วยสมาชิก 16 คนและสมาชิกสำรอง 12 คน โดยมีรายชื่อดังต่อไปนี้:

### สมาชิก

### สมาชิกสำรอง

## ดูเพิ่ม

*กรมการเมืองพรรคคอมมิวนิสต์แห่งสหภาพโซเวียต
*กรมการเมืองพรรคคอมมิวนิสต์จีน

## อ้างอิง

## บรรณานุกรม
;บทความ หนังสือ และรายการในวารสาร

*
*
*
* 

;หนังสือ

* 
* 
* 
* 
* 
* 

หมวดหมู่:กรมการเมืองพรรคแรงงานเกาหลี